01995D0721(01) — FI — 01.08.2005 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B Euroopan yhteisöjen ja niiden jäsenvaltioiden sekä Romanian välinen ASSOSIOINTINEUVOSTON PÄÄTÖS N:o 1/95, tehty 10 päivänä huhtikuuta 1995, assosiointineuvoston työjärjestyksen vahvistamisesta (95/277/EY) (EUVL L 171 21.7.1995, s. 41)

Muutettu:









▼B

Euroopan yhteisöjen ja niiden jäsenvaltioiden sekä Romanian välinen

ASSOSIOINTINEUVOSTON PÄÄTÖS N:o 1/95,

tehty 10 päivänä huhtikuuta 1995,

assosiointineuvoston työjärjestyksen vahvistamisesta

(95/277/EY)







ASSOSIOINTINEUVOSTO, joka ottaa huomioon Euroopan yhteisöjen ja niiden jäsenvaltioiden sekä Romanian välisestä assosioinnista tehdyn Eurooppa-sopimuksen ja erityisesti sen 106, 107, 108, 109 ja 110 artiklan, sekä katsoo, että tämä sopimus tuli voimaan 1 päivänä helmikuuta 1995, ON PÄÄTTÄNYT SEURAAVAA:







1 artikla

Puheenjohtaja

Assosiointineuvoston puheenjohtajana toimii vuorotellen kahdentoista kuukauden määräajan yhteisön ja sen jäsenvaltioiden puolesta Euroopan unionin neuvoston edustaja sekä Romanian tasavallan edustaja. Ensimmäinen kausi alkaa assosiointineuvoston ensimmäisenä kokoontumispäivänä ja päättyy 31 päivänä joulukuuta 1995.

2 artikla

Istunnot

Assosiointineuvosto kokoontuu ministeritasolla säännöllisesti kerran vuodessa. Jos osapuolet niin sopivat, jommankumman osapuolen pyynnöstä voidaan pitää assosiointineuvoston ylimääräisiä istuntoja.

Jos osapuolet eivät toisin sovi, jokainen assosiointineuvoston istunto pidetään Euroopan unionin neuvoston tavanomaisessa istuntopaikassa osapuolten keskenään sopimana ajankohtana.

Assosiointineuvoston sihteerit kutsuvat yhdessä koolle assosiointineuvoston istunnot yhteisymmärryksessä puheenjohtajan kanssa.

3 artikla

Edustus

Assosiointineuvoston jäsenet, jotka ovat estyneet osallistumasta kokoukseen, voivat käyttää edustajaa. Jos joku jäsen haluaa käyttää edustajaa, hänen on ilmoitettava puheenjohtajalle edustajansa nimi ennen sen istunnon alkua, jossa hänellä on edustaja.

Assosiointineuvoston jäsenen edustajalla on kaikki varsinaisen jäsenen oikeudet.

4 artikla

Valtuuskunnat

Assosiointineuvoston jäsenillä voi olla apunaan virkamiehiä.

Ennen kutakin istuntoa osapuolten valtuuskuntien kokoonpano ilmoitetaan puheenjohtajalle.

Euroopan investointipankin edustaja osallistuu assosiointineuvoston istuntoihin tarkkailijana, kun esityslistalla on sitä koskevia asioita.

Assosiointineuvosto voi kutsua ulkopuolisia henkilöitä osallistumaan istuntoihin saadakseen tietoa erityisistä aiheista.

5 artikla

Sihteeristö

Joku Euroopan unionin neuvoston pääsihteeristön virkamies ja joku Romanian Brysselissä olevan edustuston virkamies toimivat yhdessä assosiointineuvoston sihteereinä.

6 artikla

Kirjeenvaihto

Assosiointineuvostolle osoitetut kirjeet lähetetään assosiointineuvoston puheenjohtajalle Euroopan unionin neuvoston pääsihteeristön osoitteeseen.

Molemmat sihteerit huolehtivat tämän kirjeenvaihdon välittämisestä assosiointineuvoston puheenjohtajalle ja tarvittaessa sen jakelusta assosiointineuvoston muille jäsenille. Tällä tavoin jaettava kirjeenvaihto lähetetään komission pääsihteeristölle, jäsenvaltioiden pysyville edustustoille ja Romanian Brysselissä olevalle edustustolle.

Sihteerit lähettävät assosiointineuvoston puheenjohtajan tiedonannon vastaanottajille, ja ne jaetaan tarvittaessa assosiointineuvoston muille jäsenille edellisessä kohdassa ilmoitettuihin osoitteisiin.

7 artikla

Julkisuus

Jollei toisin päätetä, assosiointineuvoston istunnot eivät ole julkisia.

8 artikla

Istuntojen esityslista

1. Puheenjohtaja laatii jokaista istuntoa varten ehdotuksen esityslistaksi. Assosiointineuvoston sihteerit lähettävät sen 6 artiklassa mainituille vastaanottajille viimeistään viisitoista päivää ennen istunnon alkua.

Esityslistaehdotukseen otetaan asiat, joiden esityslistalle ottamista koskeva pyyntö on saapunut puheenjohtajalle vähintään kaksikymmentäyksi päivää ennen istunnon alkua, ja nämä asiat otetaan esityslistaehdotukseen ainoastaan, jos niihin liittyvät asiakirjat on toimitettu sihteereille viimeistään tämän esityslistan lähettämispäivänä.

Assosiointineuvosto hyväksyy esityslistan kunkin istunnon alussa. Muita kuin esityslistaehdotuksessa olevia asioita voidaan ottaa esityslistalle kummankin osapuolen suostumuksella.

2. Puheenjohtaja voi kummankin osapuolen suostumuksella lyhentää 1 kohdassa mainittuja määräaikoja jonkin erityistapauksen vaatimusten huomioon ottamiseksi.

9 artikla

Pöytäkirja

Sihteerit laativat kustakin istunnosta pöytäkirjaehdotuksen.

Pöytäkirja sisältää yleensä jokaisen esityslistalla olevan asian osalta:

— maininnan assosiointineuvoston käsiteltäväksi saatetuista asiakirjoista

— julistukset, jotka joku assosiointineuvoston jäsen on pyytänyt kirjattaviksi

— tehdyt päätökset, sovitut julistukset ja tehdyt päätelmät.

Pöytäkirjaehdotus alistetaan assosiointineuvostolle hyväksyttäväksi. Se hyväksytään kolmen kuukauden kuluessa kustakin assosiointineuvoston istunnosta. Hyväksymisen jälkeen puheenjohtaja ja molemmat sihteerit allekirjoittavat pöytäkirjan. Sitä säilytetään Euroopan unionin neuvoston pääsihteeristön arkistossa; sen oikeaksi todistettu jäljennös lähetetään kaikille 6 artiklassa mainituille vastaanottajille.

10 artikla

Päätökset ja suositukset

1. Assosiointineuvosto tekee päätöksensä ja antaa suosituksensa osapuolten yhteisellä sopimuksella.

Istuntojen välillä assosiointineuvosto voi osapuolten niin sopiessa tehdä päätöksiä ja antaa suosituksia kirjallista menettelyä käyttäen.

2. Eurooppa-sopimuksen 108 artiklassa tarkoitetuissa assosiointineuvoston päätöksissä ja suosituksissa on otsikko ”päätös” tai ”suositus”, jonka jäljessä on järjestysnumero, tekemis- tai antamispäivä ja aihe.

Assosiointineuvoston päätökset ja suositukset allekirjoittaa puheenjohtaja, ja molemmat sihteerit todistavat ne oikeaksi.

Päätökset ja suositukset lähetetään kaikille 6 artiklassa mainituille vastaanottajille.

Assosiointineuvosto voi päättää päätöstensä ja suositustensa julkaisemisesta Euroopan yhteisöjen virallisessa lehdessä ja Monitorul oficial al Romanîeissa.

11 artikla

Kielijärjestely

Assosiointineuvoston viralliset kielet ovat kummankin osapuolen viralliset kielet.

Jollei toisin päätetä, assosiointineuvosto tekee ratkaisunsa näillä kielillä laadittujen asiakirjojen perusteella.

12 artikla

Kulut

Yhteisö ja Romania vastaavat kuluista, joita niille aiheutuu osallistumisesta assosiointineuvoston istuntoihin sekä henkilöstö-, matka- ja oleskelukulujen että postitus- ja televiestintäkulujen osalta.

Istuntojen tulkkaukseen sekä asiakirjojen kääntämiseen ja jäljentämiseen liittyvistä kuluista vastaa yhteisö, lukuun ottamatta kääntämiseen tai tulkkaukseen romanian kielen ja romanian kielestä liittyviä kuluja, joista vastaa Romania.

Istuntojen aineellisiin järjestelyihin liittyvistä kuluista vastaa istunnot järjestävä osapuoli.

13 artikla

Assosiointikomitea

1. Perustetaan assosiointikomitea, jonka tehtävänä on avustaa assosiointineuvostoa tämän tehtävien suorittamisessa. Se koostuu Euroopan unionin neuvoston jäsenten edustajista ja Euroopan komission edustajista sekä Romanian hallituksen edustajista, jotka ovat yleensä korkeita virkamiehiä.

2. Assosiointikomitea valmistelee assosiointineuvoston istunnot ja ratkaisut, panee tarvittaessa täytäntöön tämän päätökset ja yleisesti varmistaa assosiointisuhteiden jatkuvuuden ja Eurooppa-sopimuksen toimivuuden. Se tutkii kaikki assosiointineuvoston sen käsiteltäviksi lähettämät kysymykset sekä kaikki muut kysymykset, jotka voivat nousta esiin Eurooppa-sopimuksen päivittäisen soveltamisen yhteydessä. Se alistaa päätös- ja suositusehdotuksia ja -suunnitelmia assosiointineuvoston hyväksyttäviksi.

3. Siinä tapauksessa, että Eurooppa-sopimuksessa määrätään kuulemisvelvoitteesta tai -mahdollisuudesta, kuuleminen voi tapahtua assosiointikomiteassa. Se voi jatkua assosiointineuvostossa, jos osapuolet niin sopivat.

4. Assosiointineuvoston työjärjestys on tämän päätöksen liitteenä.

14 artikla

Alakomiteat ja erityistyöryhmät

Euroopan talousyhteisön ja Euroopan hiili- ja teräsyhteisön sekä Romanian välisen, 1 päivänä helmikuuta 1993 tehdyn kauppaa ja sen liitännäistoimenpiteitä käsittelevän väliaikaisen sopimuksen 39 artiklassa tarkoitetun sekakomitean perustamat alakomiteat ja työryhmät säilyvät alakomiteoista ja työryhmistä uuden luettelon laativan assosiointikomitean ensimmäiseen kokoontumiseen saakka. Näiden katsotaan työskentelevän assosiointikomitean alaisuudessa, jolle niiden on toimitettava kertomus jokaisesta kokouksestaan.

Assosiointikomitea voi päättää lopettaa olemassa olevia alakomiteoita ja ryhmiä, muuttaa niiden tehtäviä ja perustaa uusia alakomiteoita tai ryhmiä, joiden tehtävänä on avustaa komiteaa sen tehtävien suorittamisessa.

Näillä alakomiteoilla ja ryhmillä ei ole päätösvaltaa.

▼M1

15 artikla

Perustetaan neuvoa-antava sekakomitea, jonka tehtävänä on avustaa assosiaationeuvostoa Euroopan yhteisön ja Romanian taloudellisten ja yhteiskunnallisten eturyhmien välisen vuoropuhelun ja yhteistyön edistämisessä. Tämä vuoropuhelu ja yhteistyö käsittää Euroopan yhteisön ja Romanian suhteiden kaikki taloudelliset ja yhteiskunnalliset seikat sellaisina, kuin ne tulevat esille Eurooppa-sopimuksen täytäntöönpanon yhteydessä. Komitea esittää näkemyksensä näillä aloilla ilmenevistä kysymyksistä.

16 artikla

Neuvoa-antava sekakomitea muodostuu kuudesta Euroopan yhteisöjen talous- ja sosiaalikomitean edustajasta ja kuudesta Romanian talous- ja sosiaalineuvoston edustajasta.

Neuvoa-antava sekakomitea toimii assosiaationeuvoston kanssa neuvotellen tai, kun on kyse taloudellisten ja yhteiskunnallisten eturyhmien välisen vuoropuhelun edistämisestä, omasta aloitteestaan.

Jäsenet valitaan siten, että neuvoa-antava sekakomitea edustaa mahdollisimman tarkoin sekä Euroopan yhteisön että Romanian taloudellisia ja yhteiskunnallisia eturyhmiä.

Neuvoa-antavan sekakomitean puheenjohtajina toimivat yhdessä Euroopan yhteisöjen talous- ja sosiaalikomitean jäsen ja Romaniaa edustava jäsen.

Neuvoa-antava sekakomitea vahvistaa työjärjestyksensä.

17 artikla

Euroopan yhteisöjen talous- ja sosiaalikomitea sekä Romanian talous- ja sosiaalineuvosto vastaavat kumpikin neuvoa-antavan sekakomitean ja sen työryhmien kokouksiin osallistumisestaan aiheutuvista henkilökustannuksista, matkakuluista ja päivärahoista sekä posti- ja telekuluista.

Talous- ja sosiaalikomitea vastaa kokousten tulkkauskustannuksista sekä asiakirjojen käännös- ja kopiointikuluista, lukuun ottamatta romanian kielelle tai romanian kielestä tulkkauksesta tai kääntämisestä aiheutuvia kuluja, joista vastaa Romanian talous- ja sosiaalineuvosto.

Muista kokouksen järjestämiseen liittyvistä kuluista vastaa kokousten isäntänä toimiva osapuoli.

▼M2

18 artikla

Perustetaan neuvoa-antava sekakomitea, jäljempänä ”komitea”, jonka tehtävänä on avustaa assosiaationeuvostoa vuoropuhelun ja yhteistyön edistämiseksi Euroopan yhteisön ja Romanian alue- ja paikallisviranomaisten välillä. Tällaisen vuoropuhelun ja yhteistyön avulla pyritään erityisesti seuraaviin tavoitteisiin:

1) Romanian paikallisviranomaisten toimintakyvyn valmistelu Euroopan unioniin liittymistä silmällä pitäen;

2) Romanian paikallisviranomaisten valmistelu alueiden komitean työhön osallistumiseen Romanian liittymisen jälkeen;

3) tietojen vaihto yhteistä etua koskevissa ajankohtaisissa kysymyksissä, erityisesti Euroopan unionin aluepolitiikan ja liittymisprosessin tämänhetkisestä tilanteesta sekä Romanian alueiden ja paikallisviranomaisten valmistautumisesta näihin politiikkoihin;

4) monenvälisen suunnitelmallisen vuoropuhelun rohkaiseminen a) Romanian alue- ja paikallisviranomaisten sekä b) Euroopan unionin jäsenvaltioiden alueiden välillä, mukaan luettuna verkottuminen tietyillä aloilla, joilla suorat yhteydet sekä yhteistyö Romanian ja Euroopan unionin jäsenvaltioiden alue- ja paikallisviranomaisten välillä saattaa osoittautua tehokkaimmaksi tavaksi erityisten ongelmien ratkaisemiseen;

5) alueiden välistä yhteistyötä koskeva säännöllinen tietojen vaihto Romanian ja Euroopan unionin jäsenvaltioiden alue- ja paikallisviranomaisten välillä;

6) aluepolitiikkaa ja rakennetoimia koskevien kokemusten ja tietojen vaihdon rohkaiseminen a) Romanian paikallisviranomaisten sekä b) Euroopan unionin jäsenvaltioiden alue- ja paikallisviranomaisten välillä erityisesti alueellisten ja paikallisten kehittämissuunnitelmien tai -strategioiden valmistelua koskevan taitotiedon ja menetelmien sekä rakennerahastojen tehokkaimman hyödyntämisen alalla;

7) Romanian paikallisviranomaisten tukeminen tietojen vaihdon avulla toissijaisuusperiaatteen käytännön toteuttamisessa kaikilla elämänalueilla alue- ja paikallistasolla;

8) keskustelu kaikista muista jommankumman osapuolen ehdottamista aiheellisista kysymyksistä, jotka saattavat tulla esiin Eurooppa-sopimuksen täytäntöönpanossa ja osana liittymistä valmistelevaa strategiaa.

19 artikla

Komitea muodostuu kahdeksasta alueiden komitean ja kahdeksasta sen romanialaisen yhteyskomitean edustajasta. Kumpikin osapuoli nimeää komiteaan yhtä monta varajäsentä.

Komitea toimii assosiaationeuvoston lausuntopyynnön johdosta tai, kun on kyse vuoropuhelun edistämisestä alue- ja paikallisviranomaisten välillä, omasta aloitteestaan.

Komitea voi antaa suosituksia assosiaationeuvostolle.

Komitean jäsenet valitaan varmistaen, että komiteassa otetaan mahdollisimman tarkasti huomioon sekä Euroopan yhteisön että Romanian eri hallintotasojen alue- ja paikallisviranomaiset.

Komitea vahvistaa työjärjestyksensä.

Komitea kokoontuu tietyin määräajoin, jotka se itse määrittää työjärjestyksessään.

Komitean puheenjohtajina toimivat alueiden komitean jäsen ja sen romanialaisen yhteyskomitean jäsen.

20 artikla

Alueiden komitea ja sen kanssa harjoitettavaa yhteistyötä varten perustettu romanialainen yhteyskomitea vastaavat kumpikin omista henkilöstö-, matka- ja oleskelukuluistaan sekä posti- ja televiestintäkuluistaan, jotka aiheutuvat niiden osallistumisesta komitean kokouksiin.

Alueiden komitea vastaa kokousten tulkkausmenoista sekä asiakirjojen käännös- ja jäljentämiskuluista, lukuun ottamatta menoja, jotka koskevat tulkkausta tai kääntämistä romanian kielelle / romanian kielestä ja joista vastaa alueiden komitean romanialainen yhteyskomitea.

Muista kokousten järjestämiseen liittyvistä kuluista vastaa kokousten isäntänä toimiva osapuoli.

▼B

Tehty Luxemburgissa 10 päivänä huhtikuuta 1995.

Assosiointineuvoston puolesta

A. JUPPÉ

Puheenjohtaja

LIITE

ASSOSIOINTIKOMITEAN TYÖJÄRJESTYS

1 artikla

Puheenjohtaja

Assosiointikomitean puheenjohtajana toimii vuorotellen 12 kuukauden määräajan Euroopan yhteisön ja sen jäsenvaltioiden puolesta Euroopan komission edustaja sekä Romanian hallituksen edustaja. Ensimmäinen kausi alkaa assosiointineuvoston ensimmäisenä kokoontumispäivänä ja päättyy 31 päivänä joulukuuta 1995.

2 artikla

Kokoukset

Assosiointikomitea kokoontuu olosuhteiden niin vaatiessa, molempien osapuolten sopimuksella.

Jokainen assosiointikomitean kokous pidetään molempien osapuolten keskenään sopimana päivänä niiden sopimassa paikassa.

Assosiointikomitean kokoukset kutsuu koolle puheenjohtaja.

3 artikla

Valtuuskunnat

Ennen kutakin kokousta osapuolten valtuuskuntien suunniteltu kokoonpano ilmoitetaan puheenjohtajalle.

4 artikla

Sihteeristö

Joku Euroopan komission virkamies ja joku Romanian hallituksen virkamies toimivat yhdessä assosiointikomitean sihteerinä.

Kaikki tämän päätöksen piiriin kuuluvat assosiointikomitean puheenjohtajalle osoitetut tai häneltä peräisin olevat tiedonannot lähetetään assosiointikomitean sihteereille sekä assosiointineuvoston sihteerille ja puheenjohtajalle.

5 artikla

Julkisuus

Jollei toisin päätetä, assosiointikomitean kokoukset eivät ole julkisia.

6 artikla

Kokousten esityslista

1. Puheenjohtaja laatii jokaista kokousta varten ehdotuksen esityslistaksi. Assosiointikomitean sihteerit lähettävät sen 4 artiklassa mainituille vastaanottajille viimeistään 15 päivänä ennen kokouksen alkua.

Esityslistaehdotukseen otetaan asiat, joiden esityslistalle ottamista koskeva pyyntö on saapunut puheenjohtajalle vähintään 21 päivää ennen kokouksen alkua, ja nämä asiat otetaan esityslistaehdotukseen ainoastaan, jos niihin liittyvät asiakirjat on toimitettu sihteereille viimeistään tämän esityslistan lähettämispäivänä.

Assosiointikomitea voi pyytää asiantuntijoita osallistumaan kokouksiinsa saadakseen tietoa erityisistä aiheista.

Assosiointikomitea hyväksyy esityslistan kunkin kokouksen alussa. Muita kuin esityslistaehdotuksessa olevia asioita voidaan kummankin osapuolen suostumuksella ottaa esityslistalle.

2. Puheenjohtaja voi kummankin osapuolen suostumuksella lyhentää 1 kohdassa mainittuja määräaikoja jonkin erityistapauksen vaatimusten huomioon ottamiseksi.

7 artikla

Pöytäkirja

Jokaisesta kokouksesta laaditaan pöytäkirja; se perustuu puheenjohtajan laatimaan yhteenvetoon assosiointikomitean tekemistä päätelmistä.

Assosiointikomitean hyväksyttyä pöytäkirjan puheenjohtaja ja molemmat sihteerit allekirjoittavat sen ja kumpikin osapuoli arkistoi sen yhtenä kappaleena. Jäljennös pöytäkirjasta lähetetään jokaiselle 4 artiklassa mainitulle vastaanottajalle.

8 artikla

Ratkaisut

Määrätyissä tapauksissa, joissa assosiointineuvosto on Eurooppa-sopimuksen 110 artiklan 2 kohdan nojalla valtuuttanut assosiointikomitean tekemään päätöksiä tai antamaan suosituksia, näissä säädöksissä on otsikko ”päätös” tai ”suositus”, jonka jäljessä on järjestysnumero, tekemis- tai antamispäivä ja aihe.

Aina kun assosiointikomitea tekee päätöksen, assosiointineuvoston assosiointikomitean työjärjestyksen vahvistamiseksi tekemän päätöksen N:o 1/9510 ja 11 artikloita sovelletaan soveltuvin osin.

Assosiointikomitean päätökset ja suositukset lähetetään tämän liitteen 4 artiklassa mainituille vastaanottajille.

9 artikla

Kulut

Euroopan yhteisö ja Romania vastaavat kuluista, joita niille aiheutuu osallistumisesta assosiointikomitean, sen alakomitean ja työryhmien kokouksiin sekä henkilöstö-, matka- ja oleskelukulujen että posti- ja televiestintäkulujen osalta.

Istuntojen tulkkauksesta sekä asiakirjojen kääntämisestä ja jäljentämisestä aiheutuvista kuluista vastaa Euroopan yhteisö, lukuun ottamatta tulkkaukseen tai kääntämiseen romanian kieleen tai romanian kielestä liittyviä kuluja, joista vastaa Romania.

Kokouksen aineelliseen järjestämiseen liittyvistä kuluista vastaa kokouksen järjestävä osapuoli.